《用无斁八弟永城相迎韵寄怀》
宋代·晁补之

平生殚千金，术似刘累僻。
春风九轨道，无我迷阳迹。
呼来着冠紞，野貌不改昔。
易衣怜介弟，犹有布一尺。
身惭崔浩短，胸次俨列戟。
中天翥鸾凤，我自无六翮。
何曾客权贵，见谓贫盗璧。
堂堂涑水翁，我在此人籍。
不诋曲江贤，宁羞九年谪。
艰难累吾母，鬓发白一夕。
独此负吾心，敢言忠抱石。
方时半千运，异昔阳九厄。
譬驰羊肠阪，双任臣子责。
帝王所张弛，乾坤有阖辟。
君敷皇极言，人咏蓼萧泽。
鸢鱼竞飞跃，风俗凛移易。
已开公府合，又置四郊驿。
搜求逮田野，欣喜到僮役。
虽微携手上，颇似破笯释。
川涂见吾弟，薪木询我宅。
怜君如我固，不叹玄尚白。
薄饮尽余醅，凝尘振鹿席。
我醉易成狂，欲起须君掖。

作者简介：晁补之（公元1053年—公元1110年），字无咎，号归来子，汉族，济州巨野（今属山东巨野县）人，北宋时期著名文学家。为“苏门四学士”（另有北宋诗人黄庭坚、秦观、张耒）之一。曾任吏部员外郎、礼部郎中。 工书画，能诗词，善属文。与张耒并称“晁张”。其散文语言凝练、流畅，风格近柳宗元。诗学陶渊明。其词格调豪爽，语言清秀晓畅，近苏轼。但其诗词流露出浓厚的消极归隐思想。著有《鸡肋集》、《晁氏琴趣外篇》等。